Inkinga yesidlakathi yaseNingizimu Afrika

Inkinga yesidlakathi yaseNingizimu Afrika noma Inkinga yamazuba yaseNingizimu Afrika, yinkathi eqhubekayo yokucinywa kwamazuba ezweni lonke. Lenkathi yaqala ezinyangeni zokuphela kowe-2007 futhi iyaqhubeka kuze kube manje. Inkampani ekhiqiza isidlakathi kahulumeni waseNingizimu Afrika kanye nesiphehli mandla esiyinhloko, i-Eskom, kanye namalunga oMgwamanqa bakhomba ukusilela kwamandla okuphehla amaZuba njengembangela yalenkinga.

Ngokuka-Eskom nezikhulu zikahulumeni, isixazululo sidinga ukuba kwakhiwe ezinye iziphehlimandla ezintsha. Inkohlakalo nokungaphathwa ngokufanele kwe-Eskom, kusuka kusabusa uThabo Mbeki, kwenze yangalungiseka lenkinga; futhi yande ngokwengeziwe lapho sekuphethe uCyril Ramaphosa.

 Isizinda senkinga 
Embikweni okhishwe ngoZibandlela we-1998, abahlaziyi nabaholi bala-Eskom nohulumeni waseNingizimu Afrika babikezela ukuthi i-Eskom izophelelwa amandla wamazuba agciniwe ngowezi-2007 uma kungathathwa isinyathelo sokuvimbela lokho. Ukuze kuphuculwe ukuphakelwa ngamandla nokuthembeka, umbiko wangowe-1998 watusa ukuba kuhlelwe kabusha izinhlaka zika-Eskom ngokuhlukanisa imihwebo yakhe ibe mibili, ukuphehlwa kwamazuba kanye nokufufukiswa kwamazuba. Naphezu kwezixwayiso zombiko wangonyaka we-1998 nezicelo zika-Eskom zokuvunyelwa ukuba wandise ummumatho wakhe, uhulumeni kaZwelonke awuthathanga sinyathelo. Ngaleso sikhathi uhulumeni oholwa ngu-Thabo Mbeki wawucubungula ukusuluza (ukudayisa) ngo-Eskom okwakucashunwa njengesizathu esenza uhulumeni wangathatha sinyathelo. Lokhu kwaphumela ekutheni u-Eskom angasakwazi ukwenezela ngommumatho wokuphehla futhi kanjalo umelane nengqekelelo yezwe ekhulayo yamazuba kusuka ngowezi-2002 kuqhubeke. Uhulumeni wanika u-Eskom isivumelo sokukhulisa ukukhiqizwa kwesidlakathi ngama-70 ekhulwini ngowezi-2004.

 Ingqalasizinda egugayo
Iziphehlimandla eziyi-15 zakhiwa maphakathi kowe-1961 nowe-1996, zenezela ummumatho ohlanganiswe oyizi-35,804 MW. Ekhulwini lama-21, ngummumatho oyizi-9,564 MW kuphela owenezelwe ngeziphehlimandla ezisanda kwakhiwa zaseMedupi naseKusile. Iziphehlimandla eziningi zika-Eskom zineminyaka ecishe ibe ngama-50 ubudala futhi seziphelelwa isikhathi. Kulandela inkathi yokuqala kacimicimi yangowezi-2007 kuya kowezi-2008, u-Eskom wagunyaza ukwakhiwa kweziphehli ezifukuthwa ngamalahle eMedupi naseKusile ukuze andise ukukhiqizwa kwesidlakathi ngama-25 ekhulwini. Ukwakhiwa kwaleziphehli kwadibana nezingqinamba eziningana zobunyoninco nokusaphazwa kwemali kuyilapho ixongo leziphehli ezikhona lalingananwa futhi liqhubeka nokugidinga nangemva kokuphela kwenkathi yazo yokugidinga.

 uMlando wensebenzo yeziphehlimandla  
Ngezansi kunelandasikhathi seziphehlimandla ezinkulu zika-Eskom 
UnyakaIsiphehliMegawatts1961Komati9901963Rooiwal3001967Camden15611969Grootvlei11801970Hendrina18931971Arnot23521976Kriel30001979Matla36001980Duvha36001984Koeberg18601985Tutuka36541985Lethabo37081987Matimba39901988Kendal41161996Majuba41102015Medupi47642017Kusile4800

Imithombo